Sekolah Menengah Agama Rembau

Sekolah Menengah Agama Haji Ibrahim Rembau atau nama ringkasnya SEMAHIR, merupakan sebuah sekolah agama berstatus Sekolah Agama Bantuan Kerajaan (SABK) yang terletak di Jalan Dato’ Sedia Raja, Rembau.  .

Pada 2025, Sekolah Menengah Rendah Agama Rembau memiliki 95 pelajar lelaki dan 115 pelajar perempuan, menjadikan jumlah keseluruhan murid seramai 210 orang. Ia mempunyai seramai 30  orang guru.

Lagu Sekolah

Kami pewaris harapan bangsa

Berilmu, beriman dan bertaqwa

Aktif persatuan disiplin terbina

Yakin sinar gemilang tercipta

Murabbi musleh murid beriltizam 

Erat perpaduan, jalin kerjasama

Melahir insan Rabbani berazam

Sahut cabaran ke puncak jaya

SMA Hj. Ibrahim Rembau

Bergema di seluruh negara

Sahsiah terpuji sandaran utama

Terus berbakti dan berjasa

Terus berbakti...

Dan berjasa...

Sejarah 
Penubuhan Sekolah Menengah Agama Pekan Rembau pada awalnya berasal daripada sebuah rumah masak yang terletak di Masjid Jamek Rembau. Apabila Dasar Ekonomi Baru (DEB) diperkenalkan di bawah Rancangan Malaysia Kedua ketika di bawah pimpinan Tun Abd. Razak, masyarakat sekitar daerah Rembau mengambil peluang ini untuk memohon agar Kerajaan Negeri menubuhkan sebuah sekolah agama di Pekan Rembau.Setelah permohonan tersebut diluluskan, masyarakat setempat telah bergotong-royong untuk membersihkan kawasan paya yang telah ditebus gunakan sebagai lokasi baru sekolah. Bermula daripada saat ini, bangunan SMA Pekan Rembau telah dipindahkan daripada Masjid Jamek Rembau ke sebuah tapak baru yang kemudiannya dikenali sebagai SMRA Rembau dan telah dirasmikan pada 1 Mei 1959 bersamaan 23 Syawal 1378.

Di lokasi baharu ini , bangunan satu tingkatan telah dibina serta menempatkan beberapa buah bilik seperti bilik pentadbiran, perpustakaan dan bilik darjah dari sekitar tahun 60an sehingga tahun 1996. Rentetan daripada pembukaan bangunan sekolah di tapak yang baru, sebuah Lembaga Pentadbir sekolah telah ditubuhkan dan dipengerusikan oleh Ustaz Nasir b. Hj. Md. Aji pada ketika itu. Sebagai permulaan, sekolah ini hanya menawarkan satu aliran mata pelajaran sahaja iaitu Bahasa Arab dan tidak menawarkan mata pelajaran akademik. Kaedah pengajaran dan pembelajaran di sekolah ini adalah secara formal dan diajar dalam bahasa Arab. Pada peringkat penubuhannya, kebanyakan pelajar sekolah ini terdiri daripada pelajar yang gagal dalam Lower Certificate Examination ( LCE) dan mereka yang berminat untuk mendalami pengajian agama. Di samping itu, pihak sekolah turut menawarkan Sijil Menengah Rendah Agama yang mana ianya akan melayakkan para pelajar melanjutkan pelajaran ke Sekolah Menengah Agama Tinggi.

Setelah 25 tahun beroperasi, pihak Lembaga Pentadbir sekolah dengan kerjasama Allahyarham Dato’ Hj. Mahzan b. Hj. Hamzah( bekas ADUN Chembong) telah mengasaskan penubuhan asrama sekolah untuk kemudahan para pelajar dari luar daerah Rembau. Kebanyakan daripada mereka berasal dari kawasan Felda Gemas, Palong dan Pasir Besar dan sekitar daerah Kuala Pilah. Sekitar tahun 1984, hanya terdapat seorang pelajar lelaki yang menghuni asrama yang bertempat di bilik darjah dan kini dijadikan sebagai Bengkel ERT. Manakala pelajar perempuan ditempatkan bersebelah rumah warden dan sebahagiannya menumpang di rumah penduduk berhampiran yang dikenali sebagai Puan Aminah. Setahun kemudian, pihak Lembaga Pentadbir sekolah telah bersetuju untuk membina dua buah bangunan baru sebagai asrama putera dan asrama puteri. Pada ketika itu, surau terletak di bilik bersebelahan asrama putera. Warden pertama yang bertanggungjawab mengurus asrama pada ketika itu adalah Allahyarhamah Puan Kalsom bt. Mohd. Tasha.

Sekitar penghujung tahun 1990an, Jabatan Hal Ehwal Agama Islam telah menyalurkan bantuan kewangan kepada pihak sekolah untuk membina sebuah bangunan dua tingkat sebagai penempatan baru bangunan sekolah. Penghujung tahun 1997, bangunan dua tingkatan ini mula digunakan dengan menempatkan bahagian pentadbiran sekolah di aras satu dan Pusat Sumber Sekolah di aras dua bangunan ini.

Pembangunan fizikal sekolah semakin lengkap dengan pembinaan asrama pelajar perempuan yang memuatkan 120 penghuni dan mula diduduki awal tahun 2010.  Pada tahun 2016, surau baharu siap dibina untuk digunakan dan boleh memuatkan tidak kurang daripada 300 murid dalam satu-satu masa.  Sebelum itu, tahun 2015 satu blok bangunan dua tingkat yang mengandungi enam kelas mula dibina dan digunakan tahun 2016. Prasarana yang kondusif telah membolehkan sekolah ini cemerlang dari aspek akademik, sahsiah dan kokurikulum.

Sekolah Menengah Agama Rembau juga merupakan sebuah Sekolah Agama Bantuan Kerajaan (SABK) yang menjalankan Kurikulum DINI bermula 2016.  Mata pelajaran bagi Kurikulum DINI ialah Lughatul Al Arabiah Al Mu’assirah, Usul al Din dan Al Syar’iah yang diajar dalam Bahara Arab disamping mata pelajaran teras yang lain.  Pada tahun 2019, SMA Rembau telah terpilih untuk melaksanakan TS25 iaitu Program Transformasi Sekolah 2025.  Hala tuju SMA Rembau iaitu Memperkasa Pendidikan Abad ke 21.  Melalui Program Transformasi TS25 ini dapat memberi impak yang sangat besar kepada kecemerlangan murid sekolah ini.

Tanggal 16 Julai 2024 bermula episod baharu bagi SMA Rembau apabila satu usaha telah dilakukan untuk menukar nama sekolah yang baharu.  Nama sekolah yang dicadangkan mengambil sempena nama seorang tokoh ulama di daerah Rembau yang banyak berjasa kepada masyarakat setempat dalam menyebarkan ilmu agama Islam.  Tokoh ulama yang dimaksudkan ialah Tuan Guru Haji Ibrahim Bin Dahan atau lebih dikenali Tuan Guru Haji Ibrahim Bongek.  

Setelah melalui prosedur pertukaran nama sekolah selama hampir lapan bulan, pihak Kementerian Pendidikan Malaysia (KPM) telah meluluskan pertukaran nama sekolah tersebut.  Tanggal 20 MAC 2025 maka rasmilah nama sekolah yang baharu SEKOLAH MENENGAH AGAMA HAJI IBRAHIM REMBAU atau singkatannya SEMAHIR.

Pencapaian 

Pada tahun 2011, seramai 5 orang pelajar Sekolah Menengah Agama Rembau telah berjaya mendapatkan keputusan 9A dalam Penilaian Menengah Rendah (PMR). Ia merupakan satu kebanggaan kepada pihak sekolah dan para pelajar. 

Johan Catur Perseorangan Perempuan Bawah 15 Tahun (2016) Peringkat Negeri

Johan catur perseorangan perempuan bawah 15 tahun (2016) peringkat kebangsaan

Johan Catur P15 MSSD REMBAU (2024)

3 Pelajar berjaya menampilkan diri di KESSUMA 2024

 Alamat
Sekolah Menengah Agama Hj. Ibrahim Rembau
Jalan Dato' Sedia Raja,
71300, Rembau
Negeri Sembilan, Malaysia
Telefon =  6066852404
Faks     = 6066853670

 Pautan luar 

SMRA Rembau
SMRA Rembau